Hudson Bost serna

__NOTOC__

**Hudson Bost serna** (&nbsp;*Hudson River School*&nbsp;) tir yambaf lizor awiyis koe Tanarasokeem bak XIX-eafa decemda is reduyus gan lospa dem lingesik turestayan gan pestakeva.

## Taneafa oxila
Hudson Bost serna va konak amerikaf lingesik kobayas wali 1820-e sanda isu 1870-e lospar. Geltron muxaks bak 1879 anton zo glotcayar. Taneaf lingeropaf lizor awiyis koe Tanarasokeem, inafa redura jadion pu Thomas Cole (&nbsp;1801-1848&nbsp;) zo yofter. Bantan koe Catskill bak 1836 va int inkeyer azen inafa trutca kaatoesa va amerikapaf patectoy, va aryon lingesik tcampus va inafa tula num batinde tazukas va Hudson Bost serna di turestayad.

Lingesik ke taneafa oxila va Hudson krant is monexo is dere Catskill jaka isu Adirondacks isu White valentrone Tanarasokeem lasukaatoeyed. Va patectoy ton brevizap nelkon lingeyed.

Yambik ke Hudson Bost serna va rietova va Lugode tuevayana gan Edmund Blake eireaf trakopik kan *A philosophical Enquiry into the Origin of Our Ideas of the Sublime and Beautiful* (&nbsp;*Trakopafa kogrupara va Xanta ke Minyona Rieta va Lugode is Liste, 1757*&nbsp;). Trakuyud da Tuwava tiyir exaksara ke lorafa gijarotiuca isu vonuca. Ware ketaf patectoy ke Tanarasokeem gu Xantafuda zo doluneyed

## Toleafa oxila (&nbsp;1848-1870&nbsp;)
Radimi awalkera ke Thomas Cole bak 1870, Asher Brown Durand (&nbsp;1796-1886&nbsp;) va otsa ke lizor narir. Vanpiyir taneagadesik ke *Vedeyaf Cultim va Zovdara* (&nbsp;National Academy of Design&nbsp;) ise va verteem ke patectoyafa lingeropa tubeksayar. Durand va John William Caselear tavembik doon doimpayar numen bantan va gretcara joke patectoyafa lingeropa jovleyer, abdialbason va brevizam lodam glupaf buneks ke yambik ke taneafa oxila.

Soe lingesik ke Hudson Bost serna me tid male milyona seltafa anameda ise va mil martig me dye uned. Toleafa oxila ke Hudson Bost serna va afifa keska isu anamedafa faveyer.

Frederic Edwin Church (&nbsp;1826-1900&nbsp;) va *[[Wiks_va_Niagara_stoya,_male_amerikaf_kril_(trutca_ke_Church)|Niagara stoya]]* vox dere patectoy dive Tanarasokeem (&nbsp;Andes rodega, Pokefa Roneka, Naelxo&nbsp;) lingeyer.

Louis Rémy Mignot (&nbsp;1831-1870&nbsp;) va Niagara stoya dere linger, is nakila va tcabanera bak fentugal is ronekaf patectoy.

## Lingesik va Rocky rodega
Lingesik xantaf gu Germana, Albert Bierstadt (&nbsp;1830-1902&nbsp;) tir bocaf kaatoesik ke Hudson Bost serna. Bak 1858 va brinuga ke Lander vombik koe Rocky rodega pakeyer. Ko bata gola bak 1863 az 1871/1872 gin lakiyir. Inaf patectoy va amerikafa talteka tid pintakirapaf is ilamkaf is dile selus. Lantan va in wetce afievik pulad. Inaf jontik buneks va Yosemite krant va disafa tuwava nedid.

Inafa trutca yoltkiraf Landers Peak (&nbsp;1863&nbsp;) gan McHenry kelotaf tilapik ika 25000 dollar talolk zo lusteyer ; va jontika mikropafa pinta razdar ise va milbavakiraf patectoy drager.

Thomas Moran (&nbsp;1837-1926&nbsp;) va Rocky rodega jontikviele lingeyer. Wira ke Thomas Moran va patectoy ke amerikafa talteka tiyir gorukafa ta redura va Yellowstone vedeyaf gerd. Inaf lingeks vangrupeyes va gijuca is gedruca ke patectoyeem ke Yellowstone pu amerikafa aba gan bokasik va azed zo atoeyed. Thomas Moran is Albert Bierstadt is Thomas Hill is William Keith gu *Rocky rodega serna* nope jontik patectoy ke talteka lingeyen gan bata lospa dile zo vuested.

## Afieva
John Frederick Kensett is Martin Johnson Heade is Fritz Henry Lane va *Hudson Bost serna* oye intyon nyasesaf lingeks ezfid. Va fenkunaf patectoy (&nbsp;bira ik uzda ik eipxo&nbsp;) tuvodan gan anamedafa keska volad. Va afievaf lizor tadled, i va lizor kruptes da afi ke Warzafa Tamava sotir pilkovafi kir exaksara ke Lorik koe patectoy.

## Nelkaf lingesik

## Vuestexa


* (en) John K. Howat, *American Paradise, The World of the Hudson River School*. The Metropolitan Museum of Art, Harry N. Abrams, Inc., New York, 1987
* (en)  Sanford Robinson Gifford is Kevin J. Avery is Franklin Kelly, *Hudson River School Visions : The Landscapes of Sanford R. Gifford*, Metropolitan Museum of Art, 2004, ISBN 588390985
* (en) John K. Howat, *The Hudson River and its Painters*, Viking Press, 1972, ISBN 0670385581

|style="vertical-align: top;"|

|}